Voldemar Aders
Voldemar Aders (ka Vladimir; 25. veebruar 1895 Uuemõisa vald, Saaremaa – 19. aprill 1931 Käsmu küla, Palmse vald, Virumaa) oli Eesti diplomaat. Ta õppis aastatel 1907–1915 Kuressaare gümnaasiumis ja 1915–1916 Nikolai ratsaväe koolis Petrogradis. 1916–1917 osales ta Esimeses maailmasõjas Galiitsia rindel ohvitserina, 1918–1920 teenis ratsavägedes. 1920–1922 oli põgenikelaagris Rumeenias. Alates 22. augustist 1922 oli Aders välisministeeriumi ametnik. 1924–1925 õppis ta Tartu Ülikooli õigusteaduskonnas. 1926–1931 oli ta Eesti aukonsuli sekretär Kiel-Holtenaus. Ta on maetud Käsmu kalmistule.